AH คว้าออเดอร์ตัวถังรถ Vinfast กว่า 300 ล้าน ประเดิมส่งมอบเดือนนี้
AH มั่นใจรายได้ปีนี้โตกว่า 30% เผยคว้าออเดอร์ตัวถังรถยนต์ไฟฟ้า Vinfast รุ่น 2 (VF9) กว่า 300 ล้าน ประเดิมส่งมอบเดือนนี้ ลั่นปี 66 โตดีกว่าปี 65 รับออเดอร์แน่น โมเดลใหม่หนุน บริหารต้นทุนอย่างมีประสิทธิภาพ
AH มั่นใจรายได้ปีนี้โตกว่า 30% เผยคว้าออเดอร์ตัวถังรถ Vinfast รุ่น 2 (VF9) กว่า 300 ล้าน ประเดิมส่งมอบเดือนนี้ ลั่นปี 66 โตดีกว่าปี 65
9 ม.ค. 2566

นายเย็บ ซู ชวน ประธานกรรมการบริหาร บริษัท อาปิโก ไฮเทค จำกัด (มหาชน) หรือ AH เปิดเผยว่า บริษัทฯ ได้รับคำสั่งซื้อ (ออเดอร์) ชิ้นส่วนประกอบตัวถังสำหรับรถยนต์ไฟฟ้า (EV Car) รุ่นที่ 2 มูลค่ากว่า 300 ล้านบาท จาก บริษัท วินฟาสต์ จำกัด (Vinfast) ผู้ผลิตรถยนต์สัญชาติเวียดนาม เพื่อใช้ประกอบตัวถังรถยนต์ไฟฟ้าของ Vinfast รุ่น VF9 ซึ่งเตรียมส่งออกไปยังสหรัฐอเมริกา แคนาดา ยุโรป และจำหน่ายในเวียดนามด้วย โดยออเดอร์ดังกล่าวมีสัญญาจ้างผลิตและเริ่มส่งมอบตั้งแต่เดือนมกราคม 2566  ไปจนถึงปี 2568 ก่อนหน้านี้บริษัทได้เริ่มส่งมอบชิ้นส่วนประกอบตัวถัง รุ่นที่ 1 ไปแล้วช่วงปลายเดือนตุลาคม 2565 ที่ผ่านมา
สำหรับการเข้ารับงานผลิตชิ้นส่วนรถยนต์ EV จาก Vinfast ต่อเนื่องอีกในครั้งนี้ ถือเป็นการสะท้อนความเชื่อมั่นและความสัมพันธ์อันดีระหว่าง AH และ Vinfast ในตลาดระดับนานาชาติ เนื่องจากเป็นทั้งคู่ค้าและพันธมิตรทางธุรกิจ นอกจากนี้บริษัทมีการผลิตชิ้นส่วนสำหรับรถยนต์รุ่นอื่น ๆ ที่ผลิตในเวียดนามให้กับ Vinfast อีกด้วย ได้แก่ ชิ้นส่วนเปิด-ปิดประตู และชิ้นส่วนพลาสติก เป็นต้น ทำให้มีโอกาสในการขยายฐานลูกค้าเพิ่มขึ้น ถือเป็นผลดีต่อศักยภาพการเพิ่มรายได้และความสามารถการทำกำไรในอนาคต
“ตลาดรถ EV มีแนวโน้มเติบโตต่อเนื่อง และถือว่าเกิดการผลักดันการใช้งานรวดเร็ว เห็นได้จากผู้บริโภคมีความเชื่อมั่นเลือกซื้อรถยนต์ไฟฟ้ามากขึ้น ขณะที่ไทยยังเป็นเป้าหมายที่นักลงทุนและค่ายรถยนต์ระดับโลกตัดสินใจเข้ามาลงทุนสร้างฐานการผลิตและตั้งสำนักงานขายในไทย คาดจะเริ่มมีการผลิตรถ EV ในไทยตั้งแต่ปี 2567 เป็นต้นไป ซึ่ง AH สามารถผลิตชิ้นส่วนให้แก่ลูกค้ากลุ่มยานยนต์ไฟฟ้าได้และมีความพร้อมในด้านการผลิตอย่างเต็มที่ เพราะชิ้นส่วนยานยนต์ ระหว่างรถ EV และรถสันดาป มีลักษณะใกล้เคียงกันต่างกันเพียงเครื่องยนต์ (Engine Parts) เท่านั้น” นายเย็บ ซู ชวน กล่าว
ส่วนปี 2566 เบื้องต้น AH ประมาณการรายได้เติบโตต่อเนื่องเมื่อเทียบกับปี 2565 เพราะคำสั่งซื้อ (ออเดอร์) ชิ้นส่วนยานยนต์เพิ่มขึ้นค่อนข้างมาก ประกอบกับได้รับงานในส่วนของโมเดลใหม่เข้ามาสนับสนุนเพิ่มเติม ตลอดจนธุรกิจยังสามารถบริหารจัดการต้นทุนได้เป็นอย่างดี
ขณะที่ปี 2565 เป็นอีกปีที่เติบโตดีสุด บริษัทมั่นใจว่ารายได้รวมเติบโตอยู่ที่ 30% ตามแผน เมื่อเทียบกับปี 2564 ที่มีรายได้รวมอยู่ที่ 20,967 ล้านบาท ภายใต้กลยุทธ์เพิ่มประสิทธิภาพและมองหาโอกาสสร้างการเติบโตต่อเนื่องในอนาคต
อนึ่ง บริษัท วินฟาสต์ จำกัด (Vinfast) ดำเนินธุรกิจเป็นผู้ผลิตรถยนต์สัญชาติเวียดนามในเครือวินกรุ๊ป (Vin Group) กลุ่มบริษัทรายใหญ่ที่สุดของเวียดนาม เริ่มดำเนินกิจการเมื่อปี 2560 รถยนต์ Vinfast จะถูกผลิตขึ้นจากโรงงานในเขตเศรษฐกิจ Dinh Vu-Cat Hai ในเมืองไฮฟอง ผลิตรถยนต์หลากหลายประเภท อาทิ รถเก๋งเอสยูวี รถสกู๊ตเตอร์ไฟฟ้า และรถบัสไฟฟ้า ทั้งนี้ Vinfast ตั้งเป้ายอดขายรถ EV อยู่ที่ 750,000 ต่อปีภายในปี 2569
ด้านรถยนต์ไฟฟ้า Vinfast รุ่น VF9 มีให้เลือกทั้ง 6 และ 7 ที่นั่ง ขับเคลื่อนด้วยมอเตอร์ไฟฟ้ากำลังสูงสุด 402 แรงม้า (HP) แรงบิดสูงสุด 640 นิวตัน-เมตร โดยในรุ่น VF9 สามารถทำอัตราเร่งจาก 0-96 กม./ชม. ได้ในเวลา 6.5 วินาที พร้อมด้วยแบตเตอรี่ที่สามารถขับขี่ได้ไกล 680 กิโลเมตร (ภายใต้มาตรฐานการทดสอบ WLTP)
พร้อมทั้งยังมีฟีเจอร์อัจฉริยะเป็นอุปกรณ์มาตรฐาน เช่น ระบบผู้ช่วยเสมือนจริง Virtual Assistant, ระบบสั่งงานระยะไกลผ่าน VinFast App, บริการ Ecommerce, ระบบ Mobile Home ฯลฯ รวมถึงระบบช่วยเหลือการขับขี่ ADAS เช่น ระบบขับขี่กึ่งอัตโนมัติ Highway Assist, ระบบขับขี่กึ่งอัตโนมัติขณะการจราจรหนาแน่น Traffic Jam Assist, ระบบเปลี่ยนเลนอัตโนมัติ Automatic Lane Changing Assist, ระบบช่วยจอดอัตโนมัติ Parking Assist และระบบสั่งจอดผ่านรีโมท Remote Parking เป็นต้น